b"\n_START_ARTICLE_\nOrganisme aut\xc3\xb2nom (Espanya)\n_START_PARAGRAPH_\nUn organisme aut\xc3\xb2nom \xc3\xa9s un tipus d'organisme p\xc3\xbablic d'Espanya que t\xc3\xa9 personalitat jur\xc3\xaddica pr\xc3\xb2pia i autonomia de gesti\xc3\xb3, regint-se, en tot cas, pel Dret administratiu. Els organismes depenen d'un Ministeri, d'una comunitat aut\xc3\xb2noma o d'un ens local que s'encarregaran de la seva direcci\xc3\xb3 estrat\xc3\xa8gica, aix\xc3\xad com de l'avaluaci\xc3\xb3 i el control dels resultats de la seva activitat. Els organismes aut\xc3\xb2noms estatals es caracteritzen essencialment per la seva autonomia jer\xc3\xa0rquica, ja que no depenen directament de cap autoritat de govern. Per aix\xc3\xb2, s\xc3\xb3n descentralitzats i compten amb patrimoni propi, cosa que els fa financerament aut\xc3\xb2noms._NEWLINE_Els organismes aut\xc3\xb2noms ministerials reben la seva regulaci\xc3\xb3 essencial de la Llei 6/1997, de 20 d'abril, de Funcionament i Organitzaci\xc3\xb3 de l'Administraci\xc3\xb3 General de l'Estat, que els dedica espec\xc3\xadficament el Cap\xc3\xadtol II del seu T\xc3\xadtol III (articles 45 a 52). De la mateixa manera, la seva creaci\xc3\xb3, modificaci\xc3\xb3 i extinci\xc3\xb3 es regula de forma conjunta amb les Entitats p\xc3\xbabliques empresarials en el Cap\xc3\xadtol IV (articles 61 a 64); d'altra banda, els aspectes relatius als seus recursos econ\xc3\xb2mics es troben al primer apartat de l'article 65, que constitueix l'\xc3\xbanic article del Cap\xc3\xadtol V._NEWLINE_Les compet\xc3\xa8ncies dels organismes aut\xc3\xb2noms estatals deriven de les atribucions que un Ministeri els atorgui, seguint el principi de la descentralitzaci\xc3\xb3 funcional, que t\xc3\xa9 rang constitucional. Les seves funcions comprendran activitats de foment, de prestaci\xc3\xb3 o de gesti\xc3\xb3 de serveis p\xc3\xbablics._NEWLINE_Exemples d'organismes aut\xc3\xb2noms s\xc3\xb3n: En l'administraci\xc3\xb3 general de l'Estat el Butllet\xc3\xad Oficial de l'Estat, el Centre d'Investigacions Sociol\xc3\xb2giques, Institut Nacional de l'Administraci\xc3\xb3 P\xc3\xbablica, MUFACE, l'Ag\xc3\xa8ncia d'Avaluaci\xc3\xb3 i Qualitat, el Centre d'Estudis Pol\xc3\xadtics i Constitucionals i Patrimoni Nacional. En l'administraci\xc3\xb3 de la Generalitat de Catalunya: El Patronat de la Muntanya de Montserrat, Consell Catal\xc3\xa0 de l'Esport, Institut Catal\xc3\xa0 de la Vinya i el Vi. I en els ens locals: L'Organisme Aut\xc3\xb2nom Local de Patrimoni V\xc3\xadctor Balaguer (Vilanova i la Geltr\xc3\xba), Organisme aut\xc3\xb2nom local de gesti\xc3\xb3 tribut\xc3\xa0ria (Manresa)"